
บันทึกเหตุผลความจำเป็น

การจัดทำแผนพัฒนาท้องถิ่นสี่ปี (พ.ศ. 2561-2564) 
เปลี่ยนแปลง  ฉบับที่ 4/2561
 
องค์กรปกครองส่วนท้องถิ่นถือเป็นองค์กรที่มีความเป็นอิสระ มีหน้าที่ดำเนินการตามเจตนารมณ์ของประชาชนในท้องถิ่นตามอำนาจหน้าที่ที่สามารถกระทำได้ เป็นหน่วยงานหลักในการจัดทำบริการสาธารณะ และมีส่วนร่วมในการตัดสินใจแก้ไขปัญหาในพื้นที่ หน่วยงานผู้กำกับดูแลองค์กรปกครองส่วนท้องถิ่นสามารถกำกับดูแลได้เท่าที่จำเป็น และมีหลักเกณฑ์ วิธีการ และเงื่อนไขที่ชัดเจนสอดคล้องและเหมาะสมกับรูปแบบขององค์กรปกครองส่วนท้องถิ่น และในการกำกับดูแลให้มีมาตรฐานกลางเพื่อเป็นแนวทางให้องค์กรปกครองส่วนท้องถิ่นเลือกไปปฏิบัติได้เอง โดยคำนึงถึงความเหมาะสมและความแตกต่างในระดับของการพัฒนาและประสิทธิภาพในการบริหารขององค์กรปกครองส่วนท้องถิ่นในแต่ละรูปแบบ โดยไม่กระทบต่อความสามารถในการตัดสินใจดำเนินงานตามความต้องการขององค์กรปกครองส่วนท้องถิ่น รวมทั้งจัดให้มีกลไกการตรวจสอบการดำเนินงานโดยประชาชนเป็นหลัก
 
แผนพัฒนาท้องถิ่นสี่ปี (พ.ศ. 2561-2564)  ขององค์การบริหารส่วนตำบลบางมะเดื่อ  ได้ผ่านการพิจารณาให้ความเห็นชอบของสภาองค์การบริหารส่วนตำบลบางมะเดื่อ  ในการประชุมสภาองค์การบริหารส่วนตำบลบางมะเดื่อ  สมัยวิสามัญ สมัยที่ 2  ประจำปี 2559  เมื่อวันที่ 28 ตุลาคม 2559  และองค์การบริหารส่วนตำบลบางมะเดื่อได้อนุมัติและประกาศใช้แผนพัฒนาท้องถิ่นสี่ปี (พ.ศ.2561–2564)  เมื่อวันที่ 31 ตุลาคม 2559   
ปรากฏว่าเมื่อเวลาผ่านไปได้ระยะหนึ่ง สภาพปัญหาความต้องการเร่งด่วนของประชาชนในตำบลบางมะเดื่อได้มีการเปลี่ยนแปลงไป โดยเป็นสภาพปัญหาความต้องการซึ่งมีผลต่อการประกอบอาชีพ และความสะดวก ปลอดภัยและการยกระดับคุณภาพชีวิตของประชาชน  จึงมีความจำเป็นต้องเพิ่มเติมโครงการ           ซึ่งโครงการดังกล่าวรายละเอียดในการจัดทำโครงการในแผนพัฒนาท้องถิ่นฯ  เปลี่ยนแปลงไปตามสภาพความเป็นจริง  องค์การบริหารส่วนตำบลบางมะเดื่อ  จึงไม่สามารถดำเนินการในจัดทำงบประมาณจ่ายขาดเงินสะสม  ประจำปีงบประมาณ พ.ศ. 2562 และจัดทำงบประมาณรายจ่ายประจำปีได้ และเพื่อบรรเทาปัญหาความเดือดร้อนให้แก่ประชาชน  การพัฒนาท้องถิ่นให้มีความเข้มแข็ง รวมทั้งตอบสนองต่อการให้บริการประชาชนสูงสุด   จึงมีความจำเป็นต้องเปลี่ยนแปลงแผนพัฒนาท้องถิ่นสี่ปี (พ.ศ.2561-2564) เปลี่ยนแปลง ฉบับที่ 4/2561 ดังนี้

1. โครงการก่อสร้างถนนคอนกรีตทางเข้าสระน้ำหนองโด หมู่ที่ 3 บ้านท่าม่วง  เปลี่ยนแปลงเป็นโครงการก่อสร้างถนนคอนกรีตเสริมเหล็กสายหนองโด หมู่ที่ 3 บ้านท่าม่วง งบประมาณ 294,000.- บาท  (เปลี่ยนแปลงชื่อโครงการ  งบประมาณ และความยาว)

2. โครงการขุดเจาะบ่อดาลพร้อมติดตั้งระบบประปา หมู่ที่ 4 บ้านศรีปทุมวัลย์ เปลี่ยนแปลงเป็นโครงการติดตั้งระบบประปา หมู่ที่ 4 บ้านศรีปทุมวัลย์ งบประมาณ 348,000.- บาท (เปลี่ยนแปลงชื่อโครงการ  งบประมาณ และรายละเอียดการดำเนินการ)

3. โครงการก่อสร้างถนนคอนกรีตเสริมเหล็กสายเพชรพงษ์ (เชื่อมต่อตำบลบางเดือน) หมู่ที่ 4 เปลี่ยนแปลงเป็นโครงการก่อสร้างถนนคอนกรีตเสริมเหล็กสายเพชรพงษ์ หมู่ที่ 4 บ้านศรีปทุมวัลย์ งบประมาณ 487,000.- บาท  (เปลี่ยนแปลงชื่อโครงการ ความยาว งบประมาณ และปีที่ดำเนินการ)

4. โครงการก่อสร้างคอนกรีตเสริมเหล็กซอยสันติธรรม หมู่ที่ 5 งบประมาณ 485,000.- บาท เปลี่ยนความยาว งบประมาณและปีที่ดำเนินการ
5. โครงการขุดเจาะบ่อบาดาลพร้อมติดตั้งระบบประปา กม.25 หมู่ที่ 7  เปลี่ยนแปลงเป็นโครงการปรับปรุงท่อเมนประปา หมู่ที่ 7 บ้านถ้ำเม่น  งบประมาณ 485,000.- บาท (เปลี่ยนแปลงชื่อโครงการ รายละเอียดการดำเนินการ งบประมาณและปีที่ดำเนินการ)


ตามระเบียบกระทรวงมหาดไทย ว่าด้วยการจัดทำแผนพัฒนาองค์กรปกครองส่วนท้องถิ่น พ.ศ2548 แก้ไขเพิ่มเติมถึง (ฉบับที่ 3) พ.ศ. 2561 ข้อ 4 ในระเบียบนี้



“การแก้ไข” หมายความว่า การแก้ไขข้อผิดพลาดในแผนพัฒนาหรือแผนการดำเนินงานให้ถูกต้อง โดยไม่ทำให้วัตถุประสงค์และสาระสำคัญเดิมเปลี่ยนแปลงไป


“การเพิ่มเติม” หมายความว่า การเพิ่มเติมแผนงาน โครงการที่ไม่มีอยู่ในแผนพัฒนาท้องถิ่นสี่ปีให้ปรากฏไว้ในแผนพัฒนาท้องถิ่นสี่ปี


“การเปลี่ยนแปลง” หมายความว่า การทำให้วัตถุประสงค์และสาระสำคัญของแผนพัฒนาเปลี่ยนแปลงไปจากเดิม


ข้อ 21 การแก้ไขแผนพัฒนาเป็นอำนาจของผู้บริหารท้องถิ่น


ข้อ 22/1 เพื่อประโยชน์ของประชาชน  การเปลี่ยนแปลงแผนพัฒนาท้องถิ่น ให้เป็นอำนาจของคณะกรรมการพัฒนาท้องถิ่น สำหรับองค์การบริหารส่วนตำบลให้ส่งร่างแผนพัฒนาท้องถิ่นที่เปลี่ยนแปลงให้สภาองค์การบริหารส่วนตำบลพิจารณาพิจารณาตามมาตรา 46 แห่งพระราชบัญญัติสภาตำบลและองค์การบริหารส่วนตำบล พ.ศ.2537 ด้วย



เมื่อแผนพัฒนาท้องถิ่นตามวรรคหนึ่งได้รับความเห็นชอบแล้ว  ให้ส่งแผนพัฒนาท้องถิ่นดังกล่าวให้ผู้บริหารท้องถิ่นประกาศใช้ พร้อมทั้งปิดประกาศให้ประชาชนทราบโดยเปิดเผยไม่น้อยกว่าสามสิบวันนับแต่วันที่ผู้บริหารท้องถิ่นประกาศใช้ 
 
 
ดังนั้น  เพื่อให้แผนงาน/โครงการตามแผนพัฒนาท้องถิ่นสี่ปี (พ.ศ.2561–2564) ขององค์การบริหารส่วนตำบลบางมะเดื่อ  สามารถรองรับภารกิจที่ต้องทำและตอบสนองความต้องการของประชาชนได้อย่างมีประสิทธิภาพและประสิทธิผลต่อไป  องค์การบริหารส่วนตำบลบางมะเดื่อจึงได้จัดทำแผนพัฒนาท้องถิ่นสี่ปี  (พ.ศ.2561–2564) เปลี่ยนแปลง ฉบับที่ 4/2561  สำหรับใช้เป็นแนวทางในการพัฒนาตำบลต่อไป   



























